b'\n_START_ARTICLE_\nV. T. Aaltonen\n_START_SECTION_\nHenkil\xc3\xb6historia\n_START_PARAGRAPH_\nAaltosen vanhemmat olivat kauppias Juho Viktor Aaltonen ja Helena Stenfors. H\xc3\xa4nen ensimm\xc3\xa4inen puolisonsa vuodesta 1921 oli M\xc3\xa4rta Heikel (1891-1932) ja toinen vuodesta 1939 Tyyne Alina Mantere. Aaltonen tuli ylioppilaaksi Uudenkaupungin yhteislyseosta 1909, suoritti mets\xc3\xa4nhoitotutkinnon 1913, jolloin h\xc3\xa4nest\xc3\xa4 tuli my\xc3\xb6s mets\xc3\xa4kondukt\xc3\xb6\xc3\xb6ri, ja valmistui filosofian maisteriksi 1916, lisensiaatiksi 1917 ja tohtoriksi 1920. Breslaun yliopistossa h\xc3\xa4n opiskeli 1922-1923. Aaltonen toimi Mets\xc3\xa4tieteellisen tutkimuslaitoksen assistenttina 1918-1919, Evon mets\xc3\xa4koulun johtajana 1919-1921, mets\xc3\xa4hallituksessa mets\xc3\xa4nhoidon tarkastajana 1921-1923 ja sitten Mets\xc3\xa4tieteellisen tutkimuslaitoksen mets\xc3\xa4maaopin professorina. H\xc3\xa4n oli Suomen merkitt\xc3\xa4vin mets\xc3\xa4maan tutkija, mutta tutki my\xc3\xb6s maas\xc3\xa4teily\xc3\xa4._NEWLINE_Aaltonen toimi Vapaa-ajattelijain liiton puheenjohtajana 1954\xe2\x80\x9355 ja julkaisi useita uskontokriittisi\xc3\xa4 teoksia, kuten Miksi en ole kristitty.'